Nous, officiaus de la court de Besançon, façons savoir... que... nobles damoiseaux et saiges Estevenez, sires d’Oyseler, ay confessé et cogneu en droit par devant nous lui avoir heu et receu de noble baron et puissant monsignour Jeham de Chalon, signour d’Arlay, mil livres de monoie usual et coursable en la cité et en la dyocese de Besençon, en bone monée loialment nombrée, don lidiz Estevenet s’est tenuz pour bien paié [et] pour laquel somme d’argent, pour lui et pour son principal hoir, qui tanra le chestel d’Oiseler, est entrez en la feauté et en l’omaige doudit Jehan de Chalon, signour d’Allay, et li ai promis porter feauté et loiauté et lui recepter en son chestel d’Oiseler, toutes fois que mestier li sera, save la feauté de nobles barons monsignour Jehan de Chalon, conte d’Auçuerre et signour de Rochefort, et de ses hoirs, et la feauté Hugue de Burgoigne, à sa vie, et saves les feautés à ces qui estoient homes de fié audit Estevenet devant la confection de cex lettres. Et ces choses dessusdites a promis ledit Estevenet, per son soiremant doné et toichié corporelmant sus saint evangile et per solempnel stipulacion, por lui et por ses hoirs, audit Jehan de Chalon et es suens tenir et garder fermement, sanz jemais aller en l’encontre, per lui ne per son consentement; et a renuncié... En tesmoignaige de laquel chose, nous, à la requeste doudit Estevenet, avons fait mettre en cex presentes lettres le seel de la court de Besençon. Fait et donné le mardi après saint Lorent, l’an Nostre Signour M CCC et cinc.